Esta expedición enta la Tarraconense contó con la colaboración de lo cheneral román Vicencio, que no se sabe si yera un cheneral que heba pasau a lo servicio d'Eurico u yera lo gobernador melitar provincial román de la Tarraconense u d'atra provincia d'Hispania (en las cronicas lo titulan Dux Hispaniae). Eurico habió de valer-se de la colaboración d'un cheneral román (como dirichent melitar u como aliau politico) pa asegurar-se la sumisión de los hispano-romans de la Tarraconense, a on que pareix que trobó resistencia, probablement dende los grans propietarios hispano-romans oposaus a ceder dos tercios de la tierra a los visigodos d'alcuerdo con la lei de la hospitalitas modificada por los visigodos (d'un tercio pasaba a dos tercios). Sí se sabe que Tarraco, la capital provincial, habió de ser asitiada y presa violentament, encomenzando dimpués la suya decadencia definitiva en beneficio de Barcino (Barcelona), decadencia completada anyos dimpués por los musulmans.